Sep 04,2017
మూడు నెలలు ఆగాల్సిందే..
న్యూఢిల్లీ: భారతీయ రిజర్వు బ్యాంకు (ఆర్‌బీఐ) కొత్తగా రూ.200 నోటును చలామణిలోకి తీసుకోస్తున్నట్టుగా గతవారం ప్రకటించింది. అయితే ఈ కొత్త నోటును ఏటీఎంలలోకి తేవడానికి ఇంకా మూడునెలల సమయం పడుతుందని ఆర్‌బీఐ వెల్లడించింది. ఈ నేపథ్యంలో రూ.200 నోట్లను ఏటీఎంలలో అమర్చాల్సిందిగా పలు బ్యాంకులు ఏటీఎం నిర్వహణ కంపెనీలకు ఆదేశాలు జారీ చేశాయి. కానీ ఇప్పటివరకూ ఈ విషయంలో ఆర్‌బీఐ నుంచి ఎలాంటి ఆదేశాలు రాలేదని కంపెనీలు తెలిపాయి. దేశవ్యాప్తంగా ఉన్న 2.25 లక్షల ఏంటీఎంలలో ఈ నోట్లు అందుబాటులోకి వస్తాయో లేదో అన్న విషయమై సందేహాలు నెలకొన్నాయి. 'ఆర్‌బీఐ నుంచి ఆదేశాలు వస్తే రూ.200 నోట్లను ఏటీఎంలలో ట్రయల్‌ వేస్తామని ఏజీఎస్‌ ట్రాన్సాక్ట్‌ టెక్నాలజీస్‌ ఎండీ రవి గోయల్‌ తెలిపారు.. ప్రస్తుతం చలామణిలో ఉన్న నోట్లతో పోలిస్తే 200 నోట్లు పరిమాణంలో చాలా చిన్నవని వివరించారు. కావునా వాటి సైజ్‌కి తగ్గట్టు ఏటీఎంలలో మార్పులు చేయాల్సి ఉంటుందని రవి తెలిపారు. వీటిని అమర్చాలంటే 90 రోజులు పడుతుందని పేర్కొన్నారు.
ఈ క్రమంలో ప్రస్తుతం ఏటీఎంలలో లభిస్తున్న నోట్లపై ఎలాంటి ప్రభావం ఉండబోదని తెలిపారు.
గతేడాది నవంబర్‌లో కేంద్రంలోని మోడీ సర్కారు పెద్దనోట్లను రద్దు చేస్తూ నిర్ణయం తీసుకున్న సంగతి తెలిసిందే.
మీ స్నేహితులకు రికమెండ్ చెయ్యండి